Document ID: 32013R0256

UREDBA KOMISIJE (EU) št. 256/2013
z dne 20. marca 2013
o spremembi Priloge III k Uredbi (ES) št. 1333/2008 Evropskega parlamenta in Sveta glede uporabe natrijevega askorbata (E 301) v pripravkih vitamina D za uporabo v živilih za dojenčke in majhne otroke
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 1333/2008 Evropskega parlamenta in Sveta z dne 16. decembra 2008 o aditivih za živila (1) in zlasti člena 10(3) ter člena 30(5) Uredbe,
ob upoštevanju naslednjega:
(1)
Priloga III k Uredbi (ES) št. 1333/2008 določa seznam Unije aditivov za živila, odobrenih za uporabo v aditivih za živila, encimih za živila, aromah za živila in hranilih, ter pogoje njihove uporabe.
(2)
Navedeni seznam se lahko spremeni v skladu s postopkom iz Uredbe (ES) št. 1331/2008 Evropskega parlamenta in Sveta z dne 16. decembra 2008 o vzpostavitvi skupnega postopka odobritve za aditive za živila, encime za živila in arome za živila (2).
(3)
V skladu s členom 3(1) Uredbe (ES) št. 1331/2008 se lahko na pobudo Komisije ali na podlagi vloge seznam Unije aditivov za živila posodobi.
(4)
Vloga za odobritev uporabe natrijevega askorbata (E 301) kot antioksidanta v pripravkih vitamina D za uporabo v začetnih formulah za dojenčke ter nadaljevalnih formula za dojenčke in majhne otroke v skladu z Direktivo Komisije 2006/141/ES z dne 22. decembra 2006 o začetnih formulah za dojenčke in nadaljevalnih formulah za dojenčke in majhne otroke in o spremembi Direktive 1999/21/ES (3) je bila vložena 15. decembra 2009 in je na voljo državam članicam.
(5)
Sestavine, ki se uporabljajo pri izdelavi začetnih formul za dojenčke ter nadaljevalnih formul za dojenčke in majhne otroke, morajo izpolnjevati veliko strožja mikrobiološka merila, kot veljajo za druga živila, zlasti glede enterobakterij in Cronobacter sakazakii. Zato so sestavine, kot so na primer pripravki vitamina D, toplotno obdelane. Vendar mora biti pri taki obdelavi prisoten antioksidant, ki je topen v vodi in ima nevtralen pH. Natrijev askorbat (E 301) je bil opredeljen kot primeren antioksidant za izpolnitev navedene tehnološke potrebe.
(6)
V skladu s členom 3(2) Uredbe (ES) št. 1331/2008 se mora Komisija za posodobitev seznama Unije aditivov za živila iz Priloge III k Uredbi (ES) št. 1333/2008 posvetovati z Evropsko agencijo za varnost hrane.
(7)
Evropska agencija za varnost hrane je ocenila uporabo natrijevega askorbata (E 301) kot aditiva za živila v pripravkih vitamina D za uporabo v živilih za dojenčke in majhne otroke ter svoje mnenje podala 8. decembra 2010 (4). Ugotovila je, da predlagana razširitev uporabe aditiva za živila natrijevega askorbata (E 301) kot antioksidanta v pripravkih vitamina D za uporabo v začetnih formulah za dojenčke in nadaljevalnih formulah za dojenčke in majhne otroke ni nevarna.
(8)
Zato je primerno odobriti uporabo natrijevega askorbata (E 301) kot antioksidanta v pripravkih vitamina D za uporabo v živilih za dojenčke in majhne otroke.
(9)
Prilogo III k Uredbi (ES) št. 1333/2008 bi bilo zato treba ustrezno spremeniti.
(10)
Ukrepi iz te uredbe so v skladu z mnenjem Stalnega odbora za prehranjevalno verigo in zdravje živali, Evropski parlament in Svet pa jim nista nasprotovala -
SPREJELA NASLEDNJO UREDBO:
Člen 1
Priloga III k Uredbi (ES) št. 1333/2008 se spremeni v skladu s Prilogo k tej uredbi.
Člen 2
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 20. marca 2013

Labels: 0
3
17